Mei | 2007 | Sonkind
Posted on Mei 31, 2007 by Taylor
Die mis wil nie lig nie en die son wil nie skyn nie. Ek werk vandag by die huis, want my rekenaar by die werk het besluit hy vat langnaweek (of dalk is die rekenaar ‘n ‘sy’). Ek is mislik en ek verlang na mense wat ek nie ken nie.
Net waar ek gaan
is ‘n pad voor my oop
Wat skerp uit my oë soos ‘n litteken loop.
Hoe die dag ook verblou
of rooikam om my
Ek volg net my hartseer
en die naambord is jy.
Dankie tog, more is Vrydag!
Filed under: Uit die hart |	2 Comments »
Dankie vir Comments; Blog is verslawend en my 10 Hoekoms?
Posted on Mei 30, 2007 by Taylor
Toe ek my blog begin het, het ek gedink niemand sal my eers opsoek nie, en nou het julle my dag gemaak.
Martin, die Kaap is mooi en ek sal NOOIT weer hier weggaan nie, maar Transvaal het beter weer.
Jaco, kom bly hier, al is dit koud en mislik en nat, verruil ek dit nooit ooit weer nie. Het lank terug, in my vorige lewe, ‘n klompie jare in die Transvaal gebly, vandag se Mpumalanga, maar die verlange Kaap toe was maar altyd soos ‘n steekpyn in my lyf. Vandag raak ek effens benoud as ek net oor Du Toitskloof gaan. Hierdie is my hartland, my huis, al speel die Stormers soos die hond se dinges en al reën dit my mal.
boerinballingskap – waarheen is jy verban? Kokkewiet en oopkop, ook dankie vir die draai maak hier, hoop julle kom weer.
Dis nou ‘n uitgemaakte saak vir my – blog is verslawend. Ek blog as ek kans kry by die werk en as ek huis toe kom en werk saambring, dan blog ek op die ou einde by die huis ook en los die werk vir more. Scary, ne!
Mens kry mos gereeld sulke lysies van 10. 10 Steps to a better life, 10 Ways to leave your lover, ensovoorts, ensovoorts. Ek klim nou ook op die lawaaiwa en ek het 10 hoekoms? En omdat ek ‘n broertjie dood het aan veralgemening, vra ek sommer by voorbaat om verskoning as ek iets hier noem wat dalk iemand hier raak, ek weet almal is nie skuldig nie.
1. Hoekom hou klein, kort mans so daarvan om ‘n 4×4 voertuig te besit / bestuur. Laat dit hulle groter voel?
2. Hoekom is mense wat VW Golfs, veral die GTi soort, so vrek arrogant? Kry mens ‘n lisensie vir arrogansie saam met jou registrasie papiere as jy ‘n VW Golf koop?
3. Hoekom ‘tip’ rokers hulle as by hul vensters uit? Na die beste van my wete het elke fabrikaat voertuig ‘n asbakkie in. Glo my, ek het niks teen rokers nie, ek dink selfs ons rookwette is effe belaglik. Ek wonder maar net.
4. Hoekom se mens eers: “Ek wil nou nie skinder nie, maar…” presies net voor hulle wel begin skinder.
5. Hoekom dink almal blondines is dom? (Vir die rekord, ek het donker hare). Uit ondervinding het ek agtergekom die eintlike dom blondines is die donkerkoppe wat hul hare blond gekleur het!
6. Hoekom kan meeste ma’s nie “let go” as dit by hulle seuns kom nie en is hulle sulke bitches teenoor hul skoondogters?
7. Hoekom het mens net een lewe en weet jy eers regtig waaroor alles gaan as die beste deel van jou lewe amper verby is?
8. Hoekom gaan goeie mense jonk dood en die slegtes bly lewe tot lank verby hulle “sell by date”?
9. Hoekom het slegte ouers kinders en die wat goeie ouers sou wees, kan nie kinders hê nie?
10. Hoekom sleep die tyd as mens moet werk, maar hardloop dit weg as mens lekker dinge doen?
Wat is die verskil tussen Waarom en Hoekom?
Lekker Woensdag vir julle – die week is halfpad!
Filed under: Uit die hart |	5 Comments »
Sneeu soek, Bungi jump, ens.
Posted on Mei 29, 2007 by Taylor
Sondag oggend half nege is ons by die huis weg, op soek na sneeu. Ek is nie een vir koue nie, maar ek glo ook mens moet ALLES ten minste een keer probeer. So, ek gaan nog een keer Europa toe in die winter om te gaan “snowboard”. Sal die ski maar eers ‘n mis gee, dit lyk makliker om te “snowboard”
Weet nie wat gaan ek aantrek om warm genoeg te bly nie, want ek HAAT baie klere aantrek. En as ek nooit hoef skoene te dra nie, sal dit ook nog te gou wees. Somer of winter, dit waai eerste as ek by die huis kom. Ek het sulke katjie slippersokkies wat ek in die winter dra, is amper soos kaalvoet. Hulle is ook nou al gedaan – wil iemand nie vir my ander brei nie?
Anyway, ek dwaal af. Ons is oor die berg Worcester toe en toe Touwsrivier toe, maar daar was net so klein bietjie sneeu nog bo-op die berge. By Touwsrivier wou ons ontbyt eet, en al wat ons toe kon kry is ‘n restaurant by ‘n BP vulstasie, wat maar bietjie ‘shady’ gelyk het van ver af. Draai toe maar daar af en besluit om eers net in te loer. Was ek nou aangenaam verras.
Dis ‘n plekkie waar mens nog regte boere ontbyt kry, met alles vars en die HEERLIKSTE konfyte. Jy kan ook tuisgemaakte koekies, konfyt en ingelegde lekker goete daar koop. Daar is selfs ‘n paar oornag kamers en chalets. En daar is die mooiste hout kershouers op die tafels, wat iemand plaasliks vir die restaurant gemaak het.
Sien my link: http://www.cyberm.co.za/komkyk.htm
Dit bewys weer my punt – beproef alles.
En van beproef alles gepraat – begin Julie gaan ek bungi spring by Tsitsikama. Dis vrek hoog – ek was al daar, maar het nie die moed gehad om te spring nie. Ly nog boonop ook aan hoogtevrees, maar mens moet jou “demons face”! Nou GAAN ek. Tot dan toe gaan ek moed bymekaarskraap, want dié keer draai ek nie om nie – my reputasie is op die spel!
Filed under: Uit die hart |	3 Comments »